ស្ថានភាព​សុខភាព​របស់​អៀង ធីរិទ្ធ​នៅ​តែ​ធ្ងន់​ធ្ងរ
អៀង ធីរិទ្ធ ត្រូវ​ដោះ​លែង​ឲ្យ​ស្ថិត​នៅ​ក្រៅ​ឃុំ​ក្រោម​ការ​តាម​ឃ្លាំ​មើល​របស់​តុលាការ​កាល​ពី​ខែ​កញ្ញា ឆ្នាំ​២០១២ ដោយសារ​ជំងឺ​វង្វេង​វង្វាន់​ធ្ងន់​ធ្ងរ។
ភ្នំពេញ — សមាជិកគ្រួសារនិងមេធាវីរបស់ជនជាប់ចោទ អៀង ធីរិទ្ធ បានឲ្យដឹងថា អៀង ធីរិទ្ធ ដែលកំពុងស្ថិតនៅក្រៅការឃុំឃាំងបណ្តោះអាសន្ន នៅតែមានសភាពធ្ងន់ធ្ងរនិងមិនអាចបរិភោគអាហារបាន។ លោក អៀង វុធ អភិបាលរងខេត្តប៉ៃលិន និងជាកូនប្រុសបង្កើតរបស់ អៀង ធីរិទ្ធ មានប្រសាសន៍តាមទូរសព្ទថា ម្តាយរបស់លោកដាច់បាយនិងបាត់បង់ស្មារតីដែលមិនអាចនិយាយរកកូនចៅបាន។ «គាត់នៅស្ថានភាពដដែលហើយគេដាក់ម៉ាស៊ីនអុកស៊ីសែនសម្រាប់ជួយដល់ការដកដង្ហើម។ ហើយម្ហូបអាហារ ដូចជាទឹកដោះគោគេដាក់បញ្ចូលទៅក្រពះតាមទុយោ»។ អៀង ធីរិទ្ធ ត្រូវបញ្ជូនទៅកាន់មន្ទីរពេទ្យមួយក្នុងប្រទេសថៃចាប់តាំងពីខែមីនា។ លោកអៀង វុធ បញ្ជាក់ថា ម្តាយរបស់លោកមានសភាពទ្រុឌទ្រោមខ្លាំងហើយក្រុមគ្រូពេទ្យមិនទាន់អាចបញ្ជាក់បានថាតើម្តាយរបស់លោកអាចចាកចេញពីមន្ទីរពេទ្យបាននៅពេលណានោះទេ។ «គាត់មានទឹកនៅក្នុងសួត តម្រងនោមមិនសូវដំណើរការ បេះដូងដើរមិនត្រូវសង្វាក់ និងមានឈាមចេញតាមអញ្ចាញធ្មេញ។ ពិបាកសន្និដ្ឋានណាស់ព្រោះគាត់មានវ័យចំណាស់ណាស់ហើយ។ យើងមានការព្រួយបារម្ភច្រើន»។ អៀង ធីរិទ្ធ អតីតរដ្ឋមន្ត្រីក្រសួងសង្គមកិច្ចនៅសម័យខ្មែរក្រហម ឆ្នាំនេះអាយុ៨២ឆ្នាំ។ គាត់ត្រូវចាប់ខ្លួនដោយសាលាក្តីខ្មែរក្រហមនៅឆ្នាំ២០០៧ក្នុងចំណោមអតីតមេដឹកនាំកំពូលខ្មែរក្រហមចំនួនបីនាក់ផ្សេងទៀតដែលក្នុងនោះមានស្វាមីរបស់គាត់ដែរគឺ អៀង សារី។ ជនជាប់ចោទ អៀង សារី ដែលបានស្លាប់កាលពីឆ្នាំមុននៅមន្ទីរពេទ្យក្នុងទីក្រុងភ្នំពេញ។ ជនជាប់ចោទទាំងបួនបានត្រូវចោទប្រកាន់ពីឧក្រិដ្ឋកម្មប្រល័យពូជសាសន៍ ឧក្រិដ្ឋកម្មសង្គ្រាមនិងឧក្រិដ្ឋកម្មប្រឆាំងមនុស្សជាតិ ទាក់ទងនឹងការស្លាប់និងការសម្លាប់ប្រជាពលរដ្ឋខ្មែរយ៉ាងតិច១,៧លាននាក់ចន្លោះពីឆ្នាំ១៩៧៥ដល់ឆ្នាំ១៩៧៩។ អៀង ធីរិទ្ធ ត្រូវដោះលែងឲ្យស្ថិតនៅក្រៅឃុំក្រោមការតាមឃ្លាំមើលរបស់តុលាការកាលពីខែកញ្ញា ឆ្នាំ២០១២ ដោយសារជំងឺវង្វេងវង្វាន់ធ្ងន់ធ្ងរ។ លោកផាត់ ពៅស៊ាង សហមេធាវីកម្ពុជារបស់អៀង ធីរិទ្ធ អះអាងថា លោកទើបនឹងបានទូរសព្ទទៅកាន់កូនៗរបស់កូនក្តីលោក។ លោកបានទទួលដំណឹងថា សុខភាពកូនក្តីរបស់លោកមិនបានប្រសើរនោះទេ។ «ស្ថានភាពហ្នឹងគឺនៅដដែល»។ លោក នេត្រ ភក្ត្រា អ្នកនាំពាក្យសាលាក្តីខ្មែរក្រហមបញ្ជាក់ថា តុលាការកូនកាត់នេះបានតាមដានសភាពជំងឺរបស់ជនជាប់ចោទ ប៉ុន្តែមិនទាន់មានគម្រោងក្នុងការបញ្ជូនក្រុមអ្នកជំនាញទៅអង្កេតផ្ទាល់នៅមន្ទីរពេទ្យរបស់ជនជាប់ចោទអៀង ធីរិទ្ធ នោះទេ។ លោកបញ្ជាក់ថា របាយការណ៍ជំងឺពីមន្ទីរពេទ្យដែលសាលាក្តីខ្មែរក្រហមទទួលបាននោះគឺជាការសម្ងាត់៕